Injurii, ameninţări şi atitudini agresive, printre dificultăţile întâmpinate de inspectorii ITM în timpul controalelor
Adresarea de injurii şi ameninţări de către persoanele aflate în timpul serviciului şi atitudinea agresivă a angajatorilor se numără printre dificultăţile întâmpinate de inspectorii de muncă în timpul controalelor, arată un raport al Inspectoratului Teritorial de Muncă Buzău, preluat de Agerpres.
ITM amintește că munca la negru are multiple consecințe, de la lipsa protecţiei sociale, a concediului remunerat şi cel medical, până la lipsa dreptului la pensie şi la indemnizaţie pentru şomaj.
"Principalele categorii de persoane depistate că lucrează fără forme legale de angajare sunt: persoane cu nivel de educaţie scăzut, persoane fără calificare profesională sau cu calificare redusă, persoanele lipsite de venituri sau cu venituri reduse, pensionarii, şomerii sau beneficiari ai venitului minim garantat care nu doresc să-şi piardă beneficiile şi ajutoarele sociale, tinerii care de cele mai multe ori nu au experienţa necesară şi care nu conştientizează importanţa contribuţiei la fondurile de asigurări sociale", arată un raport al ITM.
ITM Buzău mai precizează că în 2023 s-au aplicat amenzi contravenţionale în valoare de 887.500 lei, cu 8% mai mult decât valoarea aplicată în anul anterior, din care majoritatea au fost pentru muncă nedeclarată.
Alte nereguli constatate au fost legate de muncă suplimentară, muncă în timpul repausului săptămânal, negarantare în plată a salariului minim, netransmitere în REVISAL a modificărilor, suspendărilor şi a încetărilor contractelor individuale de muncă.
Inspectorii de muncă atrag atenţia cu privire la dificultăţile întâmpinate pe timpul verificărilor.
"Principalele dificultăţi întâmpinate de inspectorii de muncă în timpul controalelor efectuate constau în: lipsa de cooperare cu inspectorii de muncă a persoanelor care prestează munca în beneficiul angajatorilor (părăsire loc de muncă, refuzul completării fişelor de identificare-tip ale Inspecţiei Muncii, prezentare de date eronate, identitate falsă); adresarea de injurii şi ameninţări inspectorilor de muncă de către cei aflaţi la lucru; nemulţumirea angajatorilor referitoare la întreruperea activităţii pe durata derulării controlului; angajatorii impun desfăşurarea controlului numai în prezenţa lor, contrar prevederilor Legii nr.108/1999 republicată şi modificată; atitudine agresivă a angajatorilor faţă de inspectorii de muncă."
Tot în anul 2023 la ITM Buzău s-au înregistrat aproximativ 340 de reclamaţii care semnalau nereguli în domeniul relaţiilor de muncă.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank